જેમણે 'ગ્રેટ ગેમ્બલર' ના 'દો લફઝો કી હૈ...' ગીતમાં અમિતાભ-ઝીન્નતને તરતા ગોન્ડોલામાં (ઇટાલીયન શિકારો!) વેનિસની ગલિયોની સહેલ કરતા જોઈને જીવ બાળ્યો હશે, એમને મુનસીટાપલીવાળા ચોમાસામાં વેનિસની સહેલ કરવાનો મોકો આપે છે. પણ બધી મઝા એમના ગોન્ડોલા બોલે તો બાઈકના ભૂંગળામાં પાણી ન ભરાય ત્યાં સુધી જ. એકવાર ભૂંગળું અન્ડરવોટર થયા પછી એમણે ધક્કા મારવાવાળા સાથે 'આમોરે મીયો...' ગાવાનું રહે છે. એટલું સારું છે કે વરસાદમાં વાહન બંધ પડે એટલે ધક્કા-માર ગેંગ ક્યાંકથી ઉતરી આવે. એમની ગેંગમાં સેમી-મિકેનિક પણ હોય જે પ્લગ અને કાર્બ્યુરેટર સાફ કરી આપે. અફકોર્સ, રૂપિયા લઈને! અમારા અમદાવાદમાં તો એવી વાયકા છે કે અખબારનગર અન્ડરપાસમાં ફસાયેલા વાહનોને ધક્કા મારનારાઓએ આજબાજુમાં ફ્લેટ લઈ લીધાં છે. ફ્લેટમાં બેઠાં બેઠાં એ લોકો પાણી વધે એનાં પર નજર રાખતા હોય છે. ખરેખર આપણા દેશમાં બેરોજગારી એ સમસ્યા જ નથી! ચોમાસામાં તો નહીં જ.